
Propunerile Consorțiului Universitaria pentru îmbunătățirea Proiectului de Lege a Învățământului Superior, agreate cu Ministerul Educației după o nouă rundă de discuții

La inițiativa Ministrului Educației, Sorin Cîmpeanu, profesorul Marian Preda, rectorul Universității din București și președintele în exercițiu al Consorțiului Universitaria, și profesorul Nicolae Istudor, rectorul Academiei de Studii Economice din București, au participat, în cursul acestei după-amiezi, la o nouă discuție pe baza Proiectului de Lege a Învățământului Superior.
Întâlnirea a vizat îmbunătățirea textului legislativ pe baza propunerilor deja înaintate Ministerului Educației de Consorțiul Universitaria și anunțate public în cursul săptămânii trecute.
Transmitem mai jos comunicatul comun al Consorțiului Universitaria și al Ministerului Educației după întâlnirea de astăzi, 1 august 2022:
I. Următoarele Propunerile ale Consorțiului Universitaria (CU) pentru îmbunătățirea Proiectului de Lege a învățământului superior au fost agreate cu Ministerul Educației
1. Pentru o reprezentare echitabilă în comisiile consultative ale Ministerului Educației a tuturor consorțiilor universitare, a tuturor centrelor universitare și a tuturor domeniilor de studii fundamentale și ramurilor de știință (matematică și științe ale naturii; științe inginerești; științe biologice și biomedicale; științe sociale; științe umaniste și arte; știința sportului și a educației fizice) CU solicită  introducerea la art. 142 a unui alineat nou, cu următoarea formă:
„Componența comisiilor naționale prevăzute la alin. (2) va asigura reprezentarea proporțională conform numărului de cadre didactice titulare în universități acreditate și tuturor domeniilor de studii fundamentale și ramurilor de știință -matematică și științe ale naturii; științe inginerești; științe biologice și biomedicale; științe sociale; științe umaniste și arte; știința sportului și a educației fizice.”
2. Pentru încurajarea performanței la nivel național și internațional și pentru o justă finanțare a tuturor domeniilor și tipurilor de universități:
2.1.  Art. 114 va avea următorul conținut: „Instituțiilor de învățământ superior de stat li se alocă o finanțare suplimentară de minimum 45% raportat la finanțarea de bază, pe baza criteriilor și a standardelor de calitate stabilite de Comisia Națională a Finanțării Învățământului Superior și aprobate de Ministerul Educației.”;
2.2.   Art.  172 (6) va avea următorul conținut: „Ministerul Educației asigură finanțarea de bază pentru instituțiile de învățământ superior de stat, prin granturi de studii calculate pe baza costului mediu per student echivalent pe cicluri, domenii de studii și pe limbă de predare, inclusiv pentru învățământul superior dual. Granturile de studii vor fi alocate prioritar spre acele domenii care asigură dezvoltarea sustenabilă și competitivă a societății.”;
2.3.  Art. 143 lit. a) va avea următorul conținut: „CNFIS propune metodologia de finanțare a instituțiilor de învățământ superior și stabilește anual costul mediu per student echivalent pe cicluri și domenii de studii, inclusiv pentru învățământul superior dual.”;
2.4.  Se va introduce un articol nou: „Pentru a reduce deficitul de cadre didactice pentru învățământul preuniversitar în specializările din domenii STEM se va crește finanțarea per student echivalent la acele specializări publicate anual de Ministerul Educației prin aplicarea unui coeficient suplimentar de 1.2 la coeficienții de finanțare calculați de CNFIS.”.

3. Se va introduce un articol nou:  „Ministerul Educației poate finanța cercetarea științifică universitară, în limita fondurilor alocate cu această destinație, pe baza unei metodologii aprobate prin ordin al ministrului educației”. 

II. De asemenea, reprezentanții Ministerului Educației au luat act de propunerea Consorțiului Universitaria de modificare a proiectului de Lege a Învățământului Superior în ceea ce privește procedura pentru prelungirea statutului de titular al cadrelor didactice peste vârsta de pensionare, respectiv:
S-a propus aplicarea principiul autonomiei universitare în procesul de aprobare a prelungirii statutului de titular pentru personalul din învățământul superior după vârsta legală de pensionare. Astfel, universitățile, la propunerea departamentelor și facultăților, cu avizul conform al consiliilor de administrație, prin senatele universitare vor decide privind criteriile de performanță pentru prelungirea statutului de titular al cadrelor didactice peste vârsta de pensionare, adică peste vârsta de 65 de ani. (Art. 218, alineatul 3)  
Reformularea art. 218  alin. (3) în spiritul prevederilor actuale ale Legii 1/2011:
„Art. 218 .... (3) Senatul universitar din instituțiile de învățământ superior de stat, particulare și confesionale, la propunerea departamentelor și facultăților, cu avizul conform al CA, în baza criteriilor de performanță profesională și a situației financiare, poate decide continuarea activității unui cadru didactic sau de cercetare după împlinirea vârstei de pensionare. În această situație, instituția de învățământ superior încheie, anual, cu personalul căruia i s-a aprobat menținerea calității de titular peste vârsta de 65 de ani, un contract individual de muncă pe durată determinată. Cadrele didactice pensionate, care nu au calitatea de titular, pot fi plătite și în regim de plată cu ora.
(4) Cadrele didactice deja pensionate se pot reîncadra în învățământul universitar în poziții de cercetare prin concurs.”
În afara propunerilor deja agreate la punctul I, Ministerul Educației va lua în și calcul propunerile punctuale transmise în procesul de consultare publică de fiecare dintre universitățile membre ale Consorțiului Universitaria.  

